# BOG, KJE SI?

### Video nagovor

## [**Povezava na video posnetek**](https://www.facebook.com/salezijanskamladina/videos/960455097703010/?acontext=%7B%22ref%22%3A%22106%22%2C%22action_history%22%3A%22null%22%7D)

### **Molitev**

 **+ Križ**

Pesem: **Ti si ob meni** ([posnetek](https://www.youtube.com/watch?v=88A72qxdGQE))

**Angel Gospodov… Tebe ljubim… O gospa moja…**

Molitev k Svetemu duhu sv. Frančiška Saleškega: **Daj nam nove oči**

Kličem k tebi, o moj Bog, izrekam tvoje sveto ime,
ne da bi te mogel kdaj koli popolnoma spoznati.
Gospod, moj Bog, večji si od naših besed,
tišji od naše tišine, globlji od naših misli,
višji od naših želja …
Daj nam, o Bog, ki si tako velik in tako blizu,
živo srce, nove oči, da te prepoznamo
in te sprejmemo, ko prideš k nam.

**Slava Očetu…**

**+ Križ**

### Bog v mojem življenju

Preberi odlomek iz Svetega pisma (Lk 24, 14-16)

*»Pogovarjala sta se o vsem tem, kar se je zgodilo. In medtem ko sta se pogovarjala in razpravljala, se jima je približal sam Jezus in hodil z njima. Njune oči pa so bile zastrte, da ga nista spoznala.«*

Učenca sta bila na poti v Emavs razočarana nad dogodki, ki sta jih doživela. Jezus, kot sta ga poznala in v katerega sta verovala, ju je naenkrat zapustil. Porušil se jima je svet. In ravno v to situacijo vstopi Jezus. Jezus vstopa v naše življenje, v svet krivic in bolečine, v svet osamljenosti in nerazumevanja, v svet žalosti in trpljenja. Ta Bog sočustvuje z nami in ko se sreča s človeškim trpljenjem ne more ostati pri miru in tiho. Jezus se učencema približa, da bi to njuno stisko in trpljenje preoblikoval in spremenil v prostor odrešenja in veselja. On to lahko in to želi storiti.

**Prišel si kot prijatelj**

*Prišel si, ponižen in obziren, in si mi ponudil svoje prijateljstvo.
Dvignil si me na svojo raven, ponižal si se na mojo.
Želiš, da bi si bila domača, da bi si zaupala.
Skrivnostno ostajaš v meni, vedno navzoč prijatelj,
ki se mi neprestano daje in popolnoma izpolni vsa moja pričakovanja.
Da bi bilo najino prijateljstvo popolno, me pridružuješ svojemu trpljenju in veselju,
deliš z menoj svoje upe, svoje načrte, svoje življenje.
Idealen prijatelj si, ki nikoli ne odpove v zvestobi in se nikoli ne izneveri. Amen.*

* Kaj me je nagovorilo v priloženem videu/pričevanju? Katera misel mi odzvanja?
* Po čem in kdaj sta učenca prepoznala Jezusa?
* Kako se je Bog meni približal na življenjski poti?
* Kje, kdaj sem zaznal Njegovo bližino? Morda ob kakšnem dogodku, osebi, pogovoru, knjigi, filmu, trpljenju, molitvi …
* Ali me je Bog kdaj razočaral? Kako vplivajo razočaranja, porazi, trpljenje na moj odnos z Bogom?
* Ali poznate koga, ki ima trden odnos z Bogom? Kaj je v njegovem življenju drugačnega?

### Priprava na srečanje z Jezusom

Jezus nam prihaja naproti pod podobo kruha in vina. Pri vsaki sveti maši se na edinstven način srečamo z njim. To je eden najbolj intimnih srečanj človeka z Bogom. Tudi učenca sta ga prepoznala po lomljenju kruha. Tako mi pri maši prejemamo milost, da stvari bolje razumemo, da se osredotočimo na Njega, ob tem pa naše težave postajajo nepomembne. Jezus nas v evharistiji ogreje, opogumi in vlije veselje v naše srce.

Ko gremo na obisk k prijateljem/sorodnikom po navadi prej pokličemo, pomislimo na darilo, se primerno oblečemo, spoštljivo pozvonimo itd.… Tudi za srečanje z Jezusom je potrebna primerna priprava. Najprej je tu **telesna priprava** (primerna obleka, evharistični post eno uro pred obhajilo, spočito telo …). Zraven spada tudi **duhovna priprava** (zavedanje, da prihajam h Gospodu, ki mu lahko izročim vse svoje misli, skrbi, težave, veselje; branje in premišljevanje Božje besede; opravljena sv. spoved; premislek, kaj Mu prinašam ...)

* Kako doživljaš sveto mašo? (npr. nekaj obveznega, navada, srečanje z Bogom, dolgočasno …)
* Kako se pripraviš na sveto mašo in srečanje z Jezusom?
* Kako pripraviš svojo zunanjost in kako svojo notranjost?
* Se ti sploh zdi pomembno, da se na obisk svete maše pripraviš? Zakaj?

### Različni pomeni svete maše

Spodaj so napisana štiri različna poimenovanja za sveto mašo, ki razlagajo različne vidike tega bogoslužja. Pozorno si jih preberi in podčrtaj tisto, kar te posebej nagovori.

Sveta maša je ZAHVALABeseda evharistija izhaja iz grščine: ευχαριστία – euharistia pomeni zahvala. Obhajanje svete maše je izraz zahvale in hvale Bogu. Pri zadnji večerji se je Jezus najprej zahvalil Očetu: »In vzel je kruh, **se zahvalil**, ga razlomil, jim ga dal in rekel: »To je moje telo, ki se daje za vas.« (Lk 22,19). Tako se tudi mi pri sveti maši pridružimo Jezusovi zahvali svojemu Očetu za vse darove. Na ta način priznavamo, da smo vse prejeli od Boga (tudi tisto, kar prinašamo na oltar).

Sveta maša je GOSTIJA (GOSPODOVA VEČERJA)Pri vsaki sveti maši smo tudi mi povabljeni na gostijo kot so bili Jezusovi učenci pri zadnji večerji, na večer pred njegovim trpljenjem. Hkrati pa je sveta maša predokus nebeške gostije, kjer bomo uživali srečo z Njim, ki nas ljubi do konca.

Sveta maša je SPOMINJANJE
Evharistija je spomin na Kristusovo veliko noč, spomin na njegovo trpljenje in vstajenje. Lahko si predstavljamo, da smo skupaj z Jezusom pri zadnji večerji.

Sveta maša je LOMLJENJE KRUHAPo tej gesti učenci (tudi učenca v Emavsu) prepoznajo Jezusa po njegovem vstajenju. Največje trpljenje za Očeta je videti otroke med seboj sprte. Jezus se daje v hrano, da bi nas povezal s seboj in med seboj.

* Katera razlaga te je prepričala? Se ti ob čem porajajo vprašanja, dvomi?
* Kako bi po prebranem na preprost način opisal/a, kaj je sveta maša?
* Katera misel ti ostaja? Kaj si novega spoznal/a?
* Na kakšen način bo to vplivalo na doživljanje sv. maše v prihodnje?

### Dodatek

**Pomenljive geste in simboli pri sveti maši**

Vsaka gesta, simbol, drža ima v bogoslužju svoje mesto in pomen. Zato je dobro, da jih razumemo, saj bomo le tako sveto mašo bolje razumeli in ji lažje sledili. Zato si preberi spodnje razlage gest. Ob tem naredi 2 nalogi:

1. Označi tisto, ki ti je bila do sedaj najmanj poznana oz. si spoznal nekaj novega.
2. Označi tisto stvar, ki je ne razumeš najbolje oz. bi rad dodatno razlago.

**BLAGOSLOVLJENA VODA:** Ko vstopamo v cerkev, se spomnimo, da prihajamo v Božjo hišo, k svojemu Očetu. Pri krstu smo postali Božji otroci. Blagoslovljena voda, s katero se pokrižamo, nas spomni, da smo krščeni in pripadamo Bogu.

**POLJUB in PRIKLON OLTARJU:** Bogoslužni poljub in priklon sta znamenji spoštovanja. Duhovnik poljubi oltar, ker predstavlja Kristusa kot Maziljenca in tistega, ki se daruje za nas (žrtveno jagnje). Oltar predstavlja hkrati mizo, ob kateri nas Kristus zbira in kamor lahko položimo tudi svoje darove (zahvale, skrbi, veselje …). Če gremo med sveto mašo mimo oltarja, naredimo priklon proti oltarju.

**VELIKI KRIŽ:** V začetku se duhovnik in verniki zaznamujejo z velikim križem, ki ga naredimo od čela do prsi, od ene rame do druge rame. Med pokrižanjem izgovarjamo: V imenu Očeta in Sina in Svetega Duha. Križ je preprosta in kratka molitev, s katero izpovemo, da pripadamo troedinemu Bogu, ki nas ima rad, nas blagoslavlja.

**TRKANJE NA PRSI:** To je znamenje ponižnosti in spokornosti. To gesto naredimo pri kesanju: »Žal mi je, zelo mi je žal …« in pred obhajilom, ko molimo: »Gospod nisem vreden …« S trkanjem na prsi priznavamo, da smo pred Bogom grešniki.

**PREPEVANJE SLAVE**: Boga lahko slavimo, častimo, ga hvalimo, smo ga veseli, mu celo ploskamo. Slava je prastara in častitljiva hvalnica, s katero Cerkev, zbrana v Svetem Duhu, slavi Boga Očeta in Sina. Za to hvalnico je značilno tudi zahvaljevanje Bogu. (Slave ne pojemo v postu, adventu, med tednom.)

**MALI KRIŽ PRED EVANGELIJEM:** Pred evangelijem naredimo mali križ na čelu, na ustih in na prsih. S tem ko na čelu naredimo križ, pokažemo, da smo z razumom pripravljeni sprejeti Božjo Besedo; na ustnicah v znamenje, da jo bomo z govorjenjem širili; na prsih pa, da bomo Božjo Besedo nosili v srcu in po njej tudi živeli.

**UMIVANJE ROK:** K osnovni človeški kulturi spada, da si človek pred jedjo umije roke. Še veliko bolj pa to velja, ko se želi srečati z Bogom in sodelovati pri Božjem obedu. Ob gesti umivanja rok smo poklicani k temu, da sprejemamo medse Kristusa s čistimi in pripravljenimi srci. To izraža tudi kratka molitev, ki jo duhovnik moli med umivanjem rok: "IZMIJ, GOSPOD, MOJO KRIVDO IN OČISTI ME GREHOV."

**KAPLJICA VODE K VINU:** Vino predstavlja Kristusa, voda pa človeka. Čez nekaj trenutkov se bosta Bog in človek srečala in združila v obhajilu. To bo velik dogodek. Duhovnik med vlivanjem vina in vode v kelih izgovarja: *»Po skrivnosti te vode in tega vina naj bomo deležni Božje narave Kristusa, ki je bil deležen naše človeške narave.«* Mešanje vina in vode nas spominja tudi na dogodek, ko sta iz prebodenega Jezusovega srca pritekli kri in voda.

**KOŠČEK HOSTIJE V KELIHU**: Predstavlja edinost Cerkve. V malem koščku hostije je navzoč vsak vernik. Ko vsi duhovniki po svetu odlomijo košček hostije, v kateri smo navzoči vsi verniki sveta, smo povezani v neizmerno moč medsebojne edinosti. Ob tem skromnem dejanju se spomnimo vseh vernikov sveta.
**STEGNJENE ROKE NAD KRUHOM IN VINOM**: Ob tej gesti duhovnik v imenu Cerkve kliče Svetega Duha nad darove, ki smo jih tudi mi prinesli skupaj s kruhom in vinom (naše skrbi, negotovosti, prošnje, zahvale, ki smo jih pri darovanju v mislih položili na oltar). V moči Svetega Duha ti darovi postanejo Jezusovo telo in kri.

**JAGNJE BOŽJE:** Že Izraelci so vsako leto obhajali pashalno večerjo, pri kateri so jedli jagnje v spomin na rešitev iz Egipta (jagnjetova kri, ki so jo namazali na podboje vrat, jih je rešila smrti). Z Jezusovo zadnjo večerjo pa je praznovanje dobilo povsem nov pomen, kajti Jezus je postal naše velikonočno jagnje, ki se je na križu darovalo enkrat za vselej, da bi nas rešilo smrti.

**LOMLJENJE KRUHA:** Ko molimo: »Jagnje Božje, ki odjemlješ grehe sveta …«, duhovnik razlomi hostijo. Ta gesta nas spomni na Jezusovo daritev na križu za naše odrešenje. On je plačal »ceno« za naše grehe in nam omogočil večno življenje z Njim.

**POZDRAV MIRU:** Obhajilo ni samo združenje s Kristusom, ampak tudi z vsemi brati in sestrami v Kristusu. S to gesto ozavestimo, da smo poklicani prinašati Kristusov mir bližnjim in deliti skrbi drugih. Pri uvodih v pozdrav miru poudarimo zavest, da naš mir prihaja od Vstalega, ki pravi: »Mir vam bodi.«